Banedanmark må kaste sig ud i et nyt eksperiment, hvis det mislykkes at bygge computerne til det nye signalsystem ERTMS ind i de aldrende IC3-tog.

Organisationen er i forvejen under hård kritik for at indføre ERTMS over hele landet som det første land i verden i et projekt, som koster tæt på 23 milliarder kroner, og som bliver ni år forsinket.

Netop den store usikkerhed ved at kombinere det digitale signalsystem med et så gammelt tog som IC3 gør det nødvendigt for Banedanmark at have en plan B. Men sidste år faldt den til jorden.

Det viste sig, at det vil koste mindst en milliard kroner at beskytte de eksisterende signaler mod magnetfelter fra de køreledninger, som skal sættes op mellem Fredericia og Aalborg, inden den østjyske bane kan få eltog.

Ekstraregning bremsede oprindelig plan B

Signalprogrammet blev oprindelig planlagt, så beskyttelsen, på fagsproget immunisering, kunne undgås. Men efterhånden som forsinkelserne spredte sig i programmet, indså Banedanmark, at det blev nødvendigt at immunisere i hvert fald strækningen mellem Roskilde og Holbæk.

Her endte prisen imidlertid i sidste ende 97 procent over estimatet på 100 millioner kroner, og derfor huggede jernbanestyrelsen bremserne i over for den første, jyske plan B.

Den nye plan B, hvis IC3-togene ikke kan udstyres med nye signaler, indebærer imidlertid et nyt, teknisk eksperiment. Til gengæld er den meget billigere. Ifølge Banedanmarks første overslag koster den en halv milliard kroner.

Den tekniske løsning skal først udvikles

Der er dog netop tale om et overslag. Da grænsefladerne slet ikke er udviklet, har ikke engang Thales, som leverer de nye signaler vest for Storebælt, regnet på prisen. I første omgang har politikerne sagt god for, at Banedanmark betaler Thales 11 millioner kroner for at beskrive det designgrundladet og udarbejde en analyse af det tekniske koncept. På den baggrund kan prisen udregnes.

At Thales bliver leverandør er den nye plan B, er der ingen tvivl om, for planen hænger uløseligt sammen med de nye signaler. Den forbinder de nye signalanlæg med de gammeldags, fysiske signaler langs skinnerne.

Med ERTMS forsvinder de fysiske signaler ellers, og lokomotivførerne kører udelukkende ud fra signaler på computerne om bord på togene. Men det er ikke selve signallysene, som giver de største udfordringer med magnetfelter fra køreledninger.

Banedanmarks illustration af den nye, alternative plan B med en halv immunisering, et nyt sikringsanlæg og gamle signaler, som den blev fremlagt for Folketingets afgående transportordførere. Illustration: Banedanmark

Det gør derimod de gammeldags sporisolationer og de ofte relæbaserede sikringsanlæg, som styrer trafikken. Økonomidirektør, Peter Jonasson, fremhæver, at Banedanmark med det nye signalsystem allerede har købt nye sikringsanlæg og akseltællere, der skal erstatte sporisolationerne til at holde øje med, hvor på strækningen togene befinder sig.

Vil benytte nye sikringsanlæg og akseltællere

Essensen i den nye plan B er derfor at udskifte sikringsanlæggene med de nye, ERTMS-baserede anlæg fra Thales, og at erstatte sporisolationerne med akseltællere. Begge dele skal integreres med lyssignalerne langs skinnerne og frem for alt med det nuværende, automatiske nødbremsesystem ATC.

»Vi har ikke købt et signalsystem, der kan styre vores nuværende sikringsanlæg og ATC. Det skal vi have Thales til at udvikle nogle interfaces til,« siger Peter Jonasson.

Han tilføjer, at både Banedanmark og Thales har udarbejdet foranalyser, som viser, at der findes en teknisk løsning, og at den vurdering er understøttet af den uafhængige tog-ekspert Carsten Trog.

Læs hele Ingeniørens prisbelønnede afdækning af skandalen om de nye togsignaler

»Fra det tekniske perspektiv understøtter analyserne, at vi godt kan gennemføre den nye plan B, så der kan være elektrificeret mellem Fredericia og Aalborg i 2026,« lyder det fra økonomidirektør.

Forsikring til foreløbig 11 millioner kr

Han betragter de 11 millioner kroner, som Banedanmark indtil videre har betalt til Thales, som »en forsikringspræmie«, hvis det ikke lykkes at ombygge IC3-togene.

Foreløbig forventer Banedanmark stadig, at ombygningen af IC3-togene lykkes, men først til november giver jernbanestyrelsen politikerne sin anbefaling af, om arbejdet med samtlige 96 togsæt skal fortsætte, eller om det bliver nødvendigt at fortsætte arbejdet med den nye, alternative plan B.

Til den tid vil der være erfaringer med, hvor lang tid ombygningen tager. Det bliver også tidligst på det tidspunkt, at Banedanmark træffer beslutning, om den elektriske tvilling IR4 også skal opgraderes til ERTMS.